Et stort byggeri i Hobro har skabt røre. Tilbage i september stemte et enigt Teknik og Miljøudvalg i Mariagerfjord Kommune højhusprojektet, der skal erstatte klochhhuset, videre i processen. Næste skridt var derfor et borgermøde, og det har kommunen netop nu har indkaldt til torsdag den 3. november. - Det gør vi altid med store projekter, og det her er så stort, at det skal naboer og borgere have mulighed for at komme med deres holdning til, men også høre mere om, siger udvalgsformand for Teknik og Miljøudvalget i Mariagerfjord Kommune, Jørgen Hammer Sørensen. 32 boliger og parkeringskælder Klokhuset er et byggeri, der deler vandene. Mange er enige om, at det nuværende Klochhus er bedst tjent med at blive revet ned - men det har i mange år ikke været muligt at finde en køber, der er villig til det. Før nu. Den lokale erhvervsmand Bent Dahl har optionsret på grunden, og kom i sommers med en plan for, hvad der skal være på Jernbanegade 15 istedet for. Der skal ifølge ham bygges et 15. etagers højhusbyggeri med 32 boliger og parkeringskælder - med både eje - og lejeboliger. - Jeg er også personligt involveret og har set på byggeriet næsten hver dag. Og det er ikke nogen hemmelighed, at det ikke er på grund af pengene, for det er ingen billig udviklingsplan og ide, jeg har gang i. Jeg håber, at vi kan skabe noget, folk i Hobro kan være stolte af, sagde Bent Dahl dengang til TV2 Nord. Stor interesse for borgermøde Til det kommende borgermøde kan interesserede komme med ideer og forslag til en kommende proces for udarbejdelsen af et forslag til en lokalplan for området. Og det forventes da også, at borgermødet vil tiltrække mange lokale - for der er mange holdninger til det måske kommende højhusbyggeri. - Det mærker jeg bestemt, men jeg får overvejende positive tilkendegivelser, siger Jørgen Hammer Sørensen, der dog ikke mener, at den kritik, han har været udsat for i forbindelse med sagen, er berettiget. - Vi behandler alle sager forskelligt, for de er ikke placeret det samme sted. Men kritikken om forskelsbehandling er ikke berettiget, og jeg kan ikke genkende den, siger Jørgen Hammer Sørensen og henviser til, at der i processen har været flere tilkendegivelser om, at andre entreprenører i byen har fået nej til at bygge højt. Borgermødet om det kommende Klochhus vil finde sted i loungen på DS Arena fra klokken 19-21. Der er samtidig høringsfrist den 12. november.

Opsummering:
Mariagerfjord Kommune har netop indkaldt til borgermøde om det måske kommende højhus, der skal erstatte den faldefærdige ruin, Klochhuset.